Document ID: 32008R0209

32008R0209
L 063/3
SLUŽBENI LIST EUROPSKE UNIJE
06.03.2008.
UREDBA KOMISIJE (EZ) br. 209/2008
od 6. ožujka 2008.
o odobrenju novog korištenja Saccharomyces cerevisiae (Biosaf Sc 47) kao dodatka hrani za životinje
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje za korištenje u hranidbi životinja (1), a posebno njezin članak 9. stavak 2.,
budući da:
(1)
Uredbom (EZ) br. 1831/2003 utvrđuje se odobravanje dodataka hrani za životinje za korištenje u hranidbi životinja te osnova i postupci za izdavanje takvih odobrenja.
(2)
U skladu s člankom 7. Uredbe (EZ) br. 1831/2003 podnesen je zahtjev za odobrenje pripravka navedenog u Prilogu. Tom su zahtjevu priloženi podaci i dokumenti propisani člankom 7. stavkom 3. te Uredbe.
(3)
Zahtjev se odnosi na odobrenje da se novo korištenje pripravka Saccharomyces cerevisiae NCYC Sc 47 (Biosaf Sc 47) kao dodatka hrani za svinje za tov uvrsti u kategoriju dodataka hrani za životinje „Zootehnički dodaci”.
(4)
Korištenje pripravka Saccharomyces cerevisiae NCYC Sc 47 odobreno je za mliječne krave Uredbom Komisije (EZ) br. 1811/2005 (2), za goveda za tov Uredbom Komisije (EZ) br. 316/2003 (3), za prasad (odbijenu) Uredbom Komisije (EZ) br. 2148/2004 (4), za krmače Uredbom Komisije (EZ) br. 1288/2004 (5), za kuniće za tov Uredbom Komisije (EZ) br. 600/2005 (6), za konje Uredbom Komisije (EZ) br. 186/2007 (7), za mliječne koze i mliječne ovce Uredbom Komisije (EZ) br. 188/2007 (8) te za janjad za tov Uredbom Komisije (EZ) br. 1447/2006 (9).
(5)
Dostavljeni su novi podaci u potporu zahtjevu za odobrenje za svinje za tov. Europska agencija za sigurnost hrane (Agencija) zaključila je u mišljenju od 22. studenoga 2007. da je sigurnost pripravka Saccharomyces cerevisiae (Biosaf Sc 47) za potrošače, korisnike i okoliš već utvrđena u njezinim prethodnim mišljenjima (10). Nadalje je zaključila kako korištenje pripravka ne predstavlja rizik za ovu dodatnu kategoriju životinja i da korištenje toga pripravka može unaprijediti proizvodne parametre u svinja za tov. Agencija ne smatra da postoji potreba za posebnim zahtjevima za monitoring nakon stavljanja u promet. Tim je mišljenjem također potvrđeno izvješće o metodi analize tog dodatka hrani za životinje u hranidbi životinja, koje je izradio Referentni laboratorij Zajednice osnovan Uredbom (EZ) br. 1831/2003.
(6)
Procjena toga pripravka pokazala je da su zadovoljeni uvjeti za odobrenje predviđeni člankom 5. Uredbe (EZ) br. 1831/2003. Sukladno tomu treba odobriti korištenje toga pripravka, kako je definirano u Prilogu ovoj Uredbi.
(7)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Pripravak definiran u Prilogu, koji pripada kategoriji dodataka hrani za životinje „Zootehnički dodaci” i funkcionalnoj skupini „Stabilizatori dobre flore”, odobrava se kao dodatak hrani za životinje u hranidbi životinja pod uvjetima utvrđenima u tome Prilogu.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 6. ožujka 2008.

Labels: 0
3
17
6